Comença a rodar el Certamen Pictòric del col·legi Joan XXIII
2025-07-24

El col·legi Joan XXIII de Burjassot ha llançat la nova convocatòria del seu Certamen Pictòric que, enguany, complix dotze anys. El lliurament de premis del certamen, que té com a objectiu fomentar l’educació artística, així com oferir als joves una oportunitat de demostrar les seues capacitats i posar-les en valor, tindrà lloc el dijous 16 de maig, a les 19.00 hores, en la Sala d’actes del centre escolatr.

Podran participar en el concurs aquells joves residents a Burjassot o que estudien en qualsevol col·legi (públic, concertat o privat), associació cultural o acadèmia de la població, en qualsevol dels períodes de formació, sempre que la seua edat, el primer dia de lliurament de l’obra, el 22 d’abril, s’ajuste a alguna de les categories establides: categoria A, fins a 5 anys inclosos, categoria B entre 6 i 9 anys, categoria C entre 10 i 12 anys, categoria D, entre 13 i 16 anys i categoria F, entre 17 i 20 anys.

El jurat, format per professionals relacionats amb l’art, professors d’Educació Infantil-Primària, una representació de l’AMPA del col·legi Joan XXIII i una representació del Patronat Joan XXIII, triarà les obres guanyadores i finalistes sense conéixer la seua autoria i seguint uns criteris d’originalitat, expressivitat, interés artístic i domini tècnic. Per a cada categoria, el jurat seleccionará un màxim de 15 obres, d’entre les quals eixirà la guanyadora.

Totes les obres presentades a concurs formaran part de l’exposició del Certamen Pictòric Patronat Joan XXIII i es mantindran exposades durant una setmana en la sala d’actes. A més, enguany, la mostra compta amb l’artista convidada, Victoria Agulló Cebriá.

Tota la informació sobre el certamen pot consultar-se en la web del centre, en aquest ENLLAÇ.